Burjassot celebra el Dia Mundial de la Salut Mental
2025-07-24

El pròxim 10 d’octubre se celebra el Dia Mundial de la Salut Mental i, des de l’Ajuntament de Burjassot, es vol donar també visibilitat a les persones que pateixen malalties mentals. Per aquest motiu, el Consistori dona a conéixer en els seus canals de comunicació el cartell realitzat des de la Generalitat Valenciana, amb el lema “salut mental, salut mundial, un dret universal”.

A més, i amb l’objectiu de promocionar la salut mental, el Servei d’Atenció i Seguiment per a Persones amb problemes de Salut Mental (SASEM), dependent de la Regidoria de Serveis Socials, dirigida per Manuela Carrero, ubicarà una taula informativa a la porta de l’Ajuntament, el dimecres 11 d’octubre. A la taula, hi haurà informació sobre els serveis municipals i de caràcter general que tenen a veure amb la salut mental i també es donarà a conéixer la feina que desenvolupen a Burjassot l’associació Fem Salut i la Fundació Maides, ambdues entitats relacionades amb la salut mental.

Entre les funcions del SASEM està previndre la cronificació dels problemes de salut mental i procurar la permanència de la persona en el seu entorn familiar i comunitari, evitant la institucionalització. Aquest programa s’està desenvolupant a Burjassot per un equip multidisciplinari de professionals de l’àrea que estan en contacte directe amb les veïnes i els veïns que necessiten ser atesos.